钦定古今图书集成/历象汇编/历法典/第074卷 > 章俊卿考索 > 月道
## 钦定古今图书集成/历象汇编/历法典/第074卷 > 章俊卿考索 > 月道

按《汉志》，月有九行者，黑道二，出黄道北；赤道二，出黄
道南；白道二，出黄道西；青道二，出黄道东。以月道出
入黄道，故谓之九道一行。考月行出入黄道，为图三
十六，宄九道之增损，作《大衍历》。《五代司天考》载王朴
明九道以步月，作《钦天历》，曰：“九道者，月轨也。其半在
黄道内，半在黄道外，去极远六度。出黄道谓之正交，
入黄道谓之中交”，自古虽有九道之说，盖亦知而未
详，徒有祖述之文，而无推步之用。今以黄道一周分
为八节，一节之中分为九道，尽七十二道，而使日月
无所隐其邪正之势焉。盖月之出入黄道，时异而日
不同，非浑天所能述，要之，极远不过六度，则大数可
知矣。